- Man går aldri rundt og er redd for å miste jobben
I morgen serieåpner klubben borte mot Blackburn, og målsetningen er klar: Opprykk på første forsøk til Premier League. - Vi er blant 5-6 favoritter, men for å rykke opp må vi fortjene det. Vi må ha kontinuitet og stabilitet, sier 41-åringen når VG møter ham på managerkontoret i Vale of Glamorgan utenfor Cardiff. Solskjær sier han som alle andre må prestere for å overbevise klubben om at han er rett mann for jobben. - Kan du beholde jobben om Cardiff ikke rykker opp? - Det er ikke automatikk i noe i fotball. Jeg går på jobb hver eneste dag for å forbedre laget. Jeg fikk spørsmål i går om jeg var redd for å miste jobben. Men man går aldri rundt og er redd for å miste jobben. Man ser alltid på muligheter, og denne klubben har muligheter. Cardiff kjøpte en rekke spillere tidlig i overgangsvinduet, og signerer Tom Adeyemi (22) fra Birmingham i dag. Den siste tiden har imidlertid flere store stjerner forsvunnet fra den walisiske hovedstaden. Både Steven Caulker (22), Fraizer Campbell (26) og Jordon Mutch (22) er solgt,og mye tyder ifølge Solskjær på at Gary Medels overgang til Inter går i orden. - Jeg visste at både Caulker, Campbell og Mutch hadde klausuler, så vi måtte selge om det kom bud. Jeg tenkte det kom til å skje, derfor var jeg tidlig ute. Det har også alltid vært fare for at Gary Medel skulle selges, både etter det han har gjort tidligere og det han gjorde i VM. Og der er det snart i boks med Inter, sier Solskjær til VG. Men Cardiff har fått godt betalt for stjernene. - Hvis Medel går har jeg tjent inn 150, nesten 200 millioner, med tanke på overgangsbudsjett. Vi har fått inn spillere som holder nivået gratis og billig. Jordon Mutch skal ha gått for i overkant av 60 millioner kroner, Steven Caulker for rundt 80 millioner og prisen på Gary Medel skal ligge på over 100 millioner. Solskjær er ikke helt ferdig med handlingen, og sier han ønsker seg en ny stopper etter at Ben Turner ble langtidsskadet. - Det har vært spekulert på Forren? - Vi er en av de klubbene det har vært spekulert mest på, uten at det har blitt noe av. Men jeg kommenterer ikke navn. Jeg har sett på en del, for å si det sånn. I vinter hentet han tre nordmenn til klubben. Mats Møller Dæhli spilte seg til fast plass mot slutten av sesongen, mens verken Magnus Wolff Eikrem eller Jo Inge Berget fikk noe særlig spilletid. Solskjær er imidlertid ikke fremmed for å hente flere nordmenn til klubben. - Nei, det er jeg ikke. Jeg kjenner guttene godt da, og hentet dem mest med tanke på denne sesongen her. Og det var ikke mye vi betalte for dem. Mats var fantastisk god i fjor, og har blitt fansens favoritt. Han gir oss energi på banen og gjør uventete ting. Alle i klubben har tatt ham til sitt hjerte. I oppkjøringen har Magnus vært fantastisk. Jeg har fått mange komplimenter om at han kommer til å få en god sesong, og det er jeg helt sikker på. Magnus kommer til å blomstre i år, det presset skal han få på seg. Og jeg er trygg på at han virkelig kommer til å vise hva han er god for. - Hvordan er utviklingen til Møller Dæhli? - Han har hatt en god sommer. Han har lagt på seg litt mer muskler, men ikke mye. Mats er Mats, han vil bli bedre hver eneste dag. Han har jeg også tro på at bare kommer til å utvikle seg mer og mer. - Blir han en viktig spiller for dere i år? - Ja, selvfølgelig. Han kom seg inn på laget og ble mer eller mindre fast mot slutten i fjor. Han kommer til å få like mange sjanser som alle andre til å vise at han skal spille neste kamp. - Du kan ikke love ham fast plass? - Ingen blir lovet fast plass. Du må prestere, uansett. Men jeg er ikke redd for at han ikke kommer til å gjøre det. Interessen rundt unggutten fra andre klubber vil Solskjær imidlertid ikke si noe om. - Vi har ikke fått noen bud, for å si det sånn. Han er fortsatt vår spiller. Det blir skrevet mye opp og ned når vi får frem talenter. Nå er det Martin Ødegaard som får det, sier han. Solskjær forteller at han ser på Cardiff som et av 5-6 lag som kan forvente å kjempe i toppen av Championship i år. Han mener laget har hatt en god oppkjøring, sett bort fra noen skader i forsvaret. Til Blackburn-kampen er langtidsskadete Ben Turner og suspenderte Juan Cala ute. Mark Hudson har også vært skadeplaget, men friskmeldte seg selv på Twitter i går kveld. I tillegg har Cardiff Matt Connolly tilgjengelig av midstopperne. - Jeg har aldri vært i Championship, verken som spiller eller trener. Det blir en ny erfaring, men fotball er fotball. Det er elleve stykker mot hverandre, som oftest på en grønn bane. - Hvordan er presset for å rykke opp? - Vi vet at det er viktig for lag som har rykket ned å rykke rett opp igjen. For hvert år er det gradvis mindre og mindre sjanse for opprykk. Klubben har støttet meg i å hente spillere som jeg er sikker på tar Championship-nivået, men som jeg også føler er Premier League-spillere. Men det er mange lag der oppe. Derby var uheldige i fjor. Fulham og Norwich har brukt mer penger enn vi har. Blackburn er blant favorittene, sier han. I sommerferien har Solskjær også fått kona Silje (40) og barna Noah (13), Karna (11) og Elijah (6) over til Cardiff. - De begynner på skolen i september, så det er kjekt. Da er vi samlet, sier han. VG skrev tidligere i år om at Solskjær også ville hente sin svoger til klubben, noe som også ville gjøre nettverket rundt familien bedre. - Jeg bygger ikke nettverk rundt familien. Jeg tenker på å bygge klubben. De som er ansatt er det for å forbedre klubben. Om jeg ville hatt nettverk rundt familien, hadde jeg bodd hjemme. Men han jobber i klubben, ja.
Cardiff-manager Ole Gunnar Solskjær (41) sier han må prestere for å overbevise klubben om at han er rett mann for jobben.